B'kollaborazzjoni mal-ATLAM Dive Club, it-Taqsima tal-Wirt Kulturali ta' Qiegħ il-Baħar (UCHU) fi ħdan Heritage Malta neħħiet numru ta' xbieki minn ajruplan li jinsab f'qiegħ il-baħar. L-ajruplan, li huwa B24 Liberator, jinsab lil hinn mill-kosta tan-Nofsinhar ta' Malta. Ħames bugħaddasa minn Heritage Malta u mill-ATLAM ħadu sehem f'din l-operazzjoni biex il-B24 Liberator jinħeles mix-xbieki. Heritage Malta spjegat fi stqarrija li dawn ix-xbieki jissejħu bħala 'ghost gear' li huma xbieki tas-sajf, nases u lenez abbandunati li jkopru 10% tal-iskart tal-plastik fl-ibħra kull sena. "Il-periklu ta' dan it-tip ta' skart jinsab fil-fatt li jibqa' jeżisti fl-ambjent marittimu għal deċennji sħaħ u jżomm f'wiċċ l-ilma. Is-siti storiċi f'qiegħ il-baħar jiġbdu lejhom ħlejjaq marittimi iżda wkoll irkaptu tas-sajd li jitħabbel magħhom u jagħmel ħsara lilhom u lill-istess ħlejjaq," kompliet tgħid Heritage Malta. Ritratt: John Wood/Heritage Malta Ajruplan li ma laħaqx jinżel Malta Il-B24 kien heavy bomber Amerikan li ntuża l-aktar matul it-Tieni Gwerra Dinjija imma ġarrab ħafna ħsarat fl-1943 meta kien involut f'bombardament fuq il-belt ta' Reggio Calabria. Wara li nqalgħetlu xi ħsara fil-magna, l-ajruplan tar lejn Malta biex isib kenn. Madanakollu, l-ajruplan ma rnexxilux jinżel Ħal Luqa u l-ekwipaġġ għażel li jniżżel l-ajruplan fil-baħar. Hekk kif ir-roti tiegħu messu wiċċ l-ilma, l-ajruplan inqaleb ta' taħt fuq u beda jegħreq min-naħa tad-denb. Disa' membri tal-ekwipaġġ ġew salvati mir-Royal Air Force imma membru ieħor qatt ma nstab. Eventwalment, l-ajruplan instab f'qiegħ il-baħar fl-2015 f'fond ta' 56 metru. Illum jinstab ippreservat u huwa sit protett taħt il-ħarsien tal-UCHU u huwa miftuħ għall-bugħaddasa. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61a70f6c63ccd_rand.td-a-rec-img{text-align:left}.td_uid_3_61a70f6c63ccd_rand.td-a-rec-img img{margin:0 auto 0 0}